പി.സതീദേവി വനിത കമ്മീഷന് അധ്യക്ഷ തിരുവനന്തപുരം: പി.സതീദേവി വനിത കമ്മീഷന് അധ്യക്ഷയാകും. ഇത് സംബന്ധിച്ച് സിപിഎം സെക്രട്ടറിയേറ്റില് ധാരണയായി. എം.സി.ജോസഫൈന് രാജിവച്ച ഒഴിവിലേക്കാണ് മുന് എംപി കൂടിയായ സതീദേവി എത്തുന്നത്. സിപിഎം സംസ്ഥാന സമിതി അംഗവും ജനാധിപത്യ മഹിളാ അസോസിയേഷന് സംസ്ഥാന സെക്രട്ടറിയുമാണ്. സ്ഥാനമൊഴിയാന് എട്ടുമാസം ബാക്കിനില്ക്കെയായിരുന്നു എം.സി ജോസഫൈന് രാജിവച്ചത്. തുടര്ന്ന് ജെ മേഴ്സിക്കുട്ടിയമ്മ, സതീദേവി, സി.എസ് സുജാത തുടങ്ങിയവരുടെ പേരുകള് പരിഗണനാ പട്ടികയിലേക്ക് വന്നിരുന്നു.2004ല് വടകര ലോക്സഭാ മണ്ഡലത്തില് എല്ഡിഎഫ് സ്ഥാനാര്ത്ഥിയായി മത്സരിച്ച ഒരു ലക്ഷത്തിലേറെ വോട്ടുകള്ക്ക് ജയിച്ചിരുന്നു. 2009ല് അവര് മുല്ലപ്പള്ളി രാമചന്ദ്രനോട് പരാജയപ്പെട്ടു. നിലവില് ജനാധിപത്യ മഹിളാ അസോസിയേഷന് സംസ്ഥാന സെക്രട്ടറിയാണ് പി.സതീദേവി. സിപിഎം സംസ്ഥാന സമിതി അംഗമായ പി ജയരാജന്റെ സഹോദരിയും അന്തരിച്ച സിപിഎം നേതാവ് എം ദാസന്റെ ഭാര്യയുമാണ്. അധ്യക്ഷ സ്ഥാനത്തേക്ക് പരിഗണിക്കുന്ന കാര്യം അനൗദ്യോഗികമായി സതീദേവിയെ പാര്ട്ടി അറിയിച്ചിട്ടുണ്ട്. എന്നാല് നിയമപരമായ നടപടികള് പൂര്ത്തിയാക്കി ഗവര്ണറുടെ അനുമതിയോടെ മാത്രമേ പുതിയ ആളെ പ്രഖ്യാപിക്കൂ.